Pühapäevane jumalateenistus, mis algas päevakangelaste sissetulekuga, oli pidulik ja eakaid kohaletulnuid ülistav. Kirikuõpetaja toonitas kogu jumalateenistuse vältel, et kuld- ja briljantleerilaste näol on tegemist koguduse raudvaraga. Raudvaraga, kes annavad noorematele  eeskuju. Noor inimene läheb tänapäeval sageli just seetõttu leerikooli, et tema vanaema on teda selleks manitsenud, ei jätnud kirikuõpetaja Mait Mölder mainimata. Ta tundis heameelt sellegi üle, et vaatamata segadestele aegadele, mis Eestimaad on pärast nende leeritamist raputanud, ei ole nad usku jätnud. Oli ju 1961. aastal toimunud viimane suurem leeritamine. Rõuge kirikus sai siis 60 inimest leeriõnnistuse, kuid aasta hiljem juba ainult veidi üle 40 inimese. Kaks aastat hiljem veel paarikümne võrra  vähem. See kõik oli nii nõukogude repressioonide pärast, rahva julgus leeri minna kadus pikkadeks aastateks.